Helsingin kaupunginvaltuustoon osallistuneet 85 kuntapäättäjää saivat keskiviikon noin seitsemän minuutin kokouksesta jokainen 385 euron palkkion.

Puheenvuoron blogeissa asia on närkästyttänyt etenkin helsinkiläisiä päättäjiä. Kokoomuksen Otto Meri kertoo päättäneensä lahjoittaa palkkionsa hyväntekeväisyyteen.

– Teen sen siksi, etten ole ansainnut tämän kertaista palkkiota. Lähden kaikessa poliittisessa toiminnassani siitä, että julkisia varoja pitää käyttää vastuullisesti, Meri kirjoittaa Puheenvuoron blogissaan .

Helsingin liberaalien puheenjohtaja, varavaltuutettu Amos Ahola osallistui keskiviikkona ensimmäistä kertaa valtuuston kokoukseen ja sanoo menettäneensä uskoaan demokratiaan. Kevään kuntavaaleissa liberaalien ja piraattien vaaliliito onnistui saamaan yhden paikan, jota pitää piraattien Petrus Pennanen.

– Poistuessani tänään ensimmäisestä Helsingin kaupunginvaltuuston kokouksestani totesin tutulle valtuutetulle, että uskoni demokratiaan rapisi taas lisää – hän kuittasi, ettei rapiseminen lopu koskaan, Ahola toteaa blogissaan .

Helsingin keskustan puheenjohtaja Ville-Veikko Rantamaula laskee, että kokous maksoi pelkästään poliitikkojen kokouspalkkioina 32850 euroa.

– Ja lisäksi tähän vielä kaupungin virkamiesten ylikorvaukset päälle. Kokoukselle tuli siis hintaa kaikkine järjestelyineen arviolta 40000 euroa, Rantamaula ynnäilee blogissaan.

7 minuutin kokouksen asialistalla oli kaksi varsinaista asiaa: asemakaavamuutos Haagassa sekä yhden varajäsenen nimeäminen Helsingin tarkastuslautakuntaan.

– Itse kokouksen esityslistan asioista ei käytetty yhtään puheenvuoroa. Ainoat puheenvuorot käsittelivät kokouksen koollekutsumisen järkevyyttä. Puheenvuorot tästä pitivät edustaja Terhi Peltokorpi (kesk.) ja Frank Muttilainen (vas.), Rantamaula päivittelee.

Kokoomuksen Meri huomauttaa, että ennen valtuuston kokousta puolueiden valtuustoryhmät pitivät omat kokouksensa, joissa käsiteltiin kaupungin talousarvioneuvotteluja.

–Ennen valtuuston kokousta jokaisella ryhmällä oli palaveri, jossa käytiin lävitse neuvottelujen tilannetta ja ryhmien tavoitteita. Ilmeisesti ajateltiin, etteivät valtuutetut tulisi ryhmäkokouksiin ilman taloudellista porkkanaa. Olen kuitenkin sitä mieltä, että jollei kaupungin budjetista päättäminen kiinnosta ilman muodollisesta kokouksesta saatavaa palkkiota, on hakeutunut väärään paikkaan, Meri arvioi.